Imtella' Ġunju 28, 2021 - Aġġornata 29 Ta' Ġunju, 2021 11:29am Rapport: Adrian Spiteri Waqt li f'ħafna pajjiżi madwar l-Ewropa l-popolazzjoni tan-naħal dejjem qiegħda tonqos, fil-gżejjer Maltin hawn popolazzjoni mdaqqsa ta' naħal li qiegħda tiffaċċja l-isfida tan-nuqqas tal-ikel. Is-Segretarju tal-Assoċjazzjoni tan-Naħħala Maltin Jorge Spiteri qal li waħda mir-raġunijiet li n-naħal mhux isibu biżżejjed x'jieklu hija n-nuqqas ta' ħdura li tikber fil-ġenb tat-toroq qalb l-għelieqi meta jiġu asfaltati. Spiteri wera lil Television Malta triq li m'għandhiex konkos fil-ġenb u li fiha jista' jikber il-ħaxix selvaġġ, li huwa importanti għan-naħal. "Għaliex għandek ħitan tas-sejjieħ, li ġewwa hemm ir-raba', mal-ħajt hemm faxxa ta' ħaxix, li ħafna minnu jwarrad u ħafna minnu huwa sors ta' ikel għan-naħal, imbagħad għandek it-triq u terġa' man-naħa l-oħra u terġa' raba', u allura n-naħal meta jkollu dawn il-faxex mal-ġnub tat-toroq, li huwa dak li aħna nirreferu għalih bħala ħaxix selvaġġ, fiż-żmien tal-fjoritura se jsib l-ikel li permezz tiegħu jkun jista' jgħix". Biex jindirizzaw dan in-nuqqas, minbarra li tkellmet mal-awtoritajiet, l-Assoċjazzjoni tan-Naħħala Malta ħadet l-inizjattiva, fejn qegħdin ikellmu lill-kunsilli lokali kollha ta' Malta u Għawdex biex il-qtugħ ta' ħaxix selvaġġ isir fi żminijiet partikolari. "U għaldaqstant, inħallu l-ħaxix selvaġġ mill-aħħar ta' Novembru ta' kull sena sal-aħħar ta' Mejju tas-sena ta' wara għal kull sena, sabiex in-naħal f'dawk iż-żminijiet li l-ħaxix jibda jikber imbagħad ikun hemm il-fjuri… jkun jista' jsib l-ikel tiegħu. S'issa ħames kunsilli lokali li aċċettaw. Tajjeb li ngħidu li m'ilniex ħafna li kellimniehom jiġifieri r-rispons kien tajjeb". Il-ħames kunsilli lokali li diġà aċċettaw li jkunu parteċipi f'din l-inizjattiva huma l-dawk ta' Ħal Balzan, Ħal Lija, Santa Luċija, is-Swieqi u l-Kalkara. Il-President tal-Assoċjazzjoni Victor Busuttil qal li n-naħla hija insett essenzjali għall-ħajja minħabba l-irwol tagħha li minbarra li tipproduċi l-għasel, iddakkar il-fjuri u l-uċuħ tar-raba'. "Jiġifieri jekk tispiċċa n-naħla se jispiċċa l-ikel u se jmutu l-annimali u n-nies. Jiġifieri n-naħla hija xi ħaġa importanti ħafna madwarna. Importanti wkoll il-'beekeeper' li hu jrid iżomm in-naħla għax illum daħlu diversi mardiet fin-naħal u allura jrid ikun il-'beekeper' li jieħu ħsieb li jkattar in-naħal. Kemm iżommlu l-post fejn joqgħod u biex jikkultivah". L-appell tal-Assoċjazzjoni tan-Naħħala huwa biex minbarra li jitħalla jikber il-ħaxix selvaġġ mal-ġnub tat-toroq, jitkattru s-siġar u l-pjanti li jipprovdu l-ikel essenzjali għal-kolonji tan-naħal.